b'\n_START_ARTICLE_\nAltori\xc5\xb3 \xc5\xa1e\xc5\xa1\xc4\x97ly\n_START_SECTION_\nSiu\xc5\xbeetas\n_START_PARAGRAPH_\nK\xc5\xabrinys padalintas \xc4\xaf 3 dalis: \xe2\x80\x9eBandym\xc5\xb3 dienos\xe2\x80\x9c, \xe2\x80\x9eEina gyvenimas\xe2\x80\x9c ir \xe2\x80\x9eI\xc5\xa1sivadavimas\xe2\x80\x9c._NEWLINE_Pirmojoje dalyje pasakojama kaip jaunasis Liudas Vasaris, t\xc4\x97v\xc5\xb3 sprendimu, \xc4\xafstojo \xc4\xaf kunig\xc5\xb3 seminarij\xc4\x85. \xc4\x8cia jis pratinasi prie asketi\xc5\xa1ko gyvenimo, ni\xc5\xabrios dienotvark\xc4\x97s. Jis naivus, kupinas idealizmo ir tikisi b\xc5\xabsi\xc4\x85s geru kunigu kaip Maironis ar Antanas Baranauskas, pad\xc4\x97si\xc4\x85s tautai. Ta\xc4\x8diau jam sunku atrasti savyje gyv\xc4\x85 tik\xc4\x97jim\xc4\x85 Dievu, be to, jis link\xc4\x99s \xc4\xaf vienatv\xc4\x99, apm\xc4\x85stymus, jam sunku i\xc5\xa1reik\xc5\xa1ti savo jausmus, b\xc5\xabti atviram su kitais. Vasario jausmus sudrums\xc4\x8dia kaimynin\xc4\x97je parapijoje gyvenanti jauna vietos klebono giminait\xc4\x97 Liuc\xc4\x97, kuri nori u\xc5\xbekariauti drovaus ir jautraus klieriko \xc5\xa1ird\xc4\xaf. Vasaris atsispiria jos pagundai, bet jo sieloje vis labiau kyla dvilypumas\xc2\xa0\xe2\x80\x93 jis nori patikti, nori patirti meil\xc4\x99, bet kaltina save d\xc4\x97l klierikui netinkam\xc5\xb3 jausm\xc5\xb3 ir poelgi\xc5\xb3. B\xc5\xabnant seminarijoje savo moters ideal\xc4\x85 Vasaris kuria aplink kaskart pamald\xc5\xb3 metu pastebim\xc4\x85 moter\xc4\xaf\xc2\xa0\xe2\x80\x93 \xe2\x80\x9eKatedros Nepa\xc5\xbe\xc4\xafstam\xc4\x85j\xc4\x85\xe2\x80\x9c. Negal\xc4\x97damas atvirai i\xc5\xa1reik\xc5\xa1ti savo jausm\xc5\xb3, Vasaris pradeda ra\xc5\xa1yti eil\xc4\x97ra\xc5\xa1\xc4\x8dius, kuriuos netrukus pradeda spausdinti vienas jo bi\xc4\x8diuli\xc5\xb3 kuruojamas leidinys. Nepaisant vis mai\xc5\xa1tingesni\xc5\xb3 jausm\xc5\xb3 sieloje (noro myl\xc4\x97ti, noro nevar\xc5\xbeomai kurti, bod\xc4\x97jimosi kunig\xc5\xb3 veidmaini\xc5\xa1kumu) jis priima skaistyb\xc4\x97s \xc4\xaf\xc5\xbeadus ir netrukus tampa tikru kunigu._NEWLINE_Antrojoje dalyje Liudas Vasaris paskiriamas vikaru \xc4\xaf Kalnyn\xc5\xb3 parapij\xc4\x85. \xc4\x8cia jis susiduria su pilka realybe\xc2\xa0\xe2\x80\x93 grubiais, veidmaini\xc5\xa1kais kunigais, varginan\xc4\x8diu, siel\xc4\x85 sekinan\xc4\x8diu darbu, rutina. Jam sunku rasti bendr\xc4\x85 kalb\xc4\x85 su parapijie\xc4\x8diais, juos aukl\xc4\x97ti, suprasti j\xc5\xb3 gyvenim\xc4\x85. Vasario mylimoji Liuc\xc4\x97 i\xc5\xa1teka u\xc5\xbe daktaro Brazgio ir tampa jam tolima. Jaunasis kunigas prieglobst\xc4\xaf atranda dvare, kur lankosi jauna lenk\xc5\xb3 baronien\xc4\x97 Rainakien\xc4\x97. Ji apr\xc5\xabpina Vasar\xc4\xaf knygomis i\xc5\xa1 dvaro bibliotekos ir savo d\xc4\x97mesiu. Vasaris, nepaisydamas neigiamos klebono nuomon\xc4\x97s, baronien\xc4\x97s kaip \xe2\x80\x9elaisvo elgesio\xe2\x80\x9c moters reputacijos, ja susi\xc5\xbeavi ir da\xc5\xbenai drauge leid\xc5\xbeia laik\xc4\x85 kartu. \xc4\x8cia jis v\xc4\x97l susiduria su vidiniu konfliktu tarp noro b\xc5\xabti mylimam ir jam, kaip kunigui, tinkamo elgesio. Jis bando bendrauti su pavyzdingais, asketi\xc5\xa1kais kunigais, bet pamato, kad tokiu pats tikrai netaps. Ta\xc4\x8diau prasideda Pirmasis pasaulinis karas, ir Liudas Vasaris ry\xc5\xbetasi i\xc5\xa1vykti \xc4\xaf Peterburg\xc4\x85._NEWLINE_Paskutin\xc4\x97je dalyje vaizduojamas Liudas Vasaris, gr\xc4\xaf\xc5\xbet\xc4\x85s \xc4\xaf jau nepriklausom\xc4\x85 Lietuv\xc4\x85 po de\xc5\xa1imties met\xc5\xb3. Jis gyven\xc4\x99s Vakar\xc5\xb3 Europoje, ten gav\xc4\x99s filosofijos daktaro i\xc5\xa1silavinim\xc4\x85. Per tuos metus jis nutolo nuo dvasinio gyvenimo, priprato prie pasaulieti\xc5\xa1ko kult\xc5\xabrinio gyvenimo, i\xc5\xa1bl\xc4\x97so jo idealizmas. Gr\xc4\xaf\xc5\xbe\xc4\x99s jis ima vengti savo kaip kunigo pareig\xc5\xb3, vengia bendravimo su kitais kunigais. Jo t\xc4\x97vai tikisi, kad jis dabar tapsi\xc4\x85s klebonu, bet Vasaris i\xc5\xa1vyksta \xc4\xaf Kaun\xc4\x85 ir tampa gimnazijos direktoriumi. Ten jis v\xc4\x97l netik\xc4\x97tai susitinka su Liucija, kuri v\xc4\x97l i\xc5\xa1tek\xc4\x97jusi ir dabar yra turtinga Kauno ponia. Vasaris imasi mokyti jos s\xc5\xabn\xc5\xb3 Vytuk\xc4\x85 ir nuolat bendrauja su Liucija. J\xc5\xb3 bendravimas palaipsniui perauga \xc4\xaf rimtesnius santykius. Vasaris t\xc4\x99sia savo literat\xc5\xabrin\xc4\x99 veikl\xc4\x85 ir vienos vakaron\xc4\x97s metu susipa\xc5\xbe\xc4\xafsta su i\xc5\xa1 Amerikos kilusia pianiste Aukse. Jiedu pamilsta vienas kit\xc4\x85, bet Vasaris vis negali nutraukti savo santyki\xc5\xb3 su Liucija. Bet mirus Vytukui Liucija puola \xc4\xaf depresij\xc4\x85, o v\xc4\x97liau nusi\xc5\xbeudo. Liudas Vasaris, nepaisydamas kunig\xc5\xb3 \xc4\xafkalbin\xc4\x97jim\xc5\xb3, baim\xc4\x97s d\xc4\x97l ateities, pasiry\xc5\xbeta atsisakyti kunigyst\xc4\x97s ir nori t\xc4\x99sti savo gyvenim\xc4\x85 su Aukse.'